Վիսամ Բեն Եդեր

Վիսամ Բեն Եդեր (ֆր.՝ Wissam Ben Yedder, օգոստոսի 12, 1990(1990-08-12), Սարսել), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Մոնակոյի և Ֆրանսիայի ազգային հավաքականի կազմում։ Խաղում է կենտրոնական հարձակվողի դիրքում։


== Ակումբային կարիերա ==


=== Թուլուզ ===
Պրոֆեսիոնալ ֆուտբոլիստի կարիերան Բեն Եդերը սկսել է Ալֆորվիլում։ 2010 թվականին նա միացավ Թուլուզին։ Իր պրոֆեսիոնալ դեբյուտը նշեց 2010 թվականի հոկտեմբերի 16-ին՝ փոխարինման մտնելով Պարի Սեն-Ժերմենի դեմ խաղում։ Առաջին հանդիպումը թիմի մեկնարկային կազմում անցկացրեց 2011 թվականի հունվարի 7-ին՝ Ֆրանսիայի գավաթի Փարիզի դեմ խաղում։ Իր առաջին գոլը խփեց 2012 թվականի ապրիլի 21-ին՝ Էվիանի դեմ խաղում։ 2011-12 մրցաշրջանում Բեն Եդերը անցկացրեց 11 հանդիպում՝ դառնալով 1 գոլի հեղինակ։
2012 թվականի սեպտեմբերի 1-ին Բեն Եդերը գոլ խփեց Ռեյմսի դեմ հանդիպման 89-րդ րոպեին՝ փրկելով Թուլուզին պարտությունից։ Սեպտեմբերի 22-ին նա գոլի և գոլային փոխանցման հեղինակ դարձավ Ռենի դեմ խաղում, իսկ հանդիպումն ավարտվեց 2-2 հաշվով։ Նոյեմբերի 25-ին՝ Օլիմպիկ Լիոնի դեմ խաղում ֆրանսիացին դարձավ 2 գոլի և գոլային փոխանցման հեղինակ՝ օգնելով իր թիմին հաղթել 3-0 հաշվով։ 2013 թվականի ապրիլի 6-ին Բեն Եդերը դուբլի և գոլային փոխանցման հեղինակ դարձավ Նիսի դեմ խաղում, սակայն Թուլուզը պարտվեց 3-4 հաշվով։ Մայիսի 26-ին նա դուբլ ձևակերպեց Մոնպելիեի դեմ խաղում։ 2012-13 մրցաշրջանում Բեն Եդերը անցկացրեց 37 հանդիպում՝ դառնալով 15 գոլի և 6 գոլային փոխանցման հեղինակ։
2013 թվականի օգոստոսի 9-ին Բեն Եդերը երկարաձգեց իր պայմանագիրը Թուլուզի հետ մինչև 2017 թվականը։ Հոկտեմբերի 5-ին նա խփեց Նիսի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Նոյեմբերի 30-ին ֆրանսիացին հեթ-տրիկ ձևակերպեց Սոշոյի դեմ խաղում։ 2014 թվականի փետրվարի 15-ին Բեն Եդերը գոլի և 2 գոլային փոխանցման հեղինակ դարձավ Լորյանի դեմ խաղում։ Փետրվարի 23-ին ֆրանսիացին դուբլի հեղինակ դարձավ Պարի Սեն-Ժերմենի դեմ խաղում։ Մարտի 8-ին Բեն Եդերը գոլ խփեց Ռեյմսի դեմ հանդիպման 88-րդ րոպեին՝ օգնելով Թուլուզին հաղթել 3-2 հաշվով։ Մայիսի 17-ին նա հեթ-տրիկ ձևակերպեց Վալենսյենի դեմ խաղում, իսկ հանդիպումն ավարտվեց 3-1 հաշվով։ 2013-14 մրցաշրջանում Բեն Եդերը դարձավ 17 գոլի և 5 գոլային փոխանցման հեղինակ անցկացրած 42 հանդիպումներում՝ դառնալով Լիգա 1-ի միացյալ երկրորդ լավագույն ռմբարկուն։
2014 թվականի սեպտեմբերի 20-ին Բեն Եդերը իրականացրեց 11-մետրանոցը Կանի դեմ խաղում՝ հեղինակելով իր 35-րդ գոլը Թուլուզի կազմում Լիգա 1-ում՝ շրջանցելով այս ցուցանիշով Անդրե Պիեր Ժինյակին և դառնալով 21-րդ դարում ակումբի կազմում առաջնությունում ամենաշատ գոլ խփած ֆուտբոլիստը։ Սեպտեմբերի 27-ին նա գոլ խփեց Պարի Սեն-Ժերմենի դեմ խաղում, իսկ հանդիպումն ավարտվեց 1-1 հաշվով։ Հոկտեմբերի 5-ին Բեն Եդերը խփեց Սենտ-Էտիենի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Նոյեմբերի 8-ին նա գոլի և գոլային փոխանցման հեղինակ դարձավ Մեցի դեմ խաղում։ Նոյեմբերի 29-ին ֆրանսիացին 2 գոլային փոխանցում տվեց Լորյանի դեմ խաղում։ 2014-15 մրցաշրջանում Բեն Եդերը անցկացրեց 38 հանդիպում՝ դառնալով 15 գոլի և 5 գոլային փոխանցման հեղինակ։
2015 թվականի հոկտեմբերի 28-ին Բեն Եդերը դուբլի հեղինակ դարձավ Ֆրանսիայի լիգայի գավաթի Օսերի դեմ խաղում։ Դեկտեմբերի 15-ին նա դուբլ ձևակերպեց լիգայի գավաթի Ռենի դեմ խաղում։ Դեկտեմբերի 19-ին՝ Լիլի դեմ խաղում ֆրանսիացին խփեց իր 50-րդ գոլը Լիգա 1-ում։ 2016 թվականի հունվարի 9-ին Բեն Եդերը հեթ-տրիկ ձևակերպեց Ռեյմսի դեմ խաղում՝ 3-1 հաշվով հաղթանակ պարգևելով իր թիմին։ Մարտի  12-ին նա 2 գոլ խփեց Բորդոյի դեմ խաղում։ Ապրիլի 6-ին՝ Բաստիայի դեմ խաղում ֆրանսիացին դարձավ 2 գոլի և 2 գոլային փոխանցման, իսկ հանդիպումն ավարտվեց 4-0 հաշվով։ Թուլուզի առաջին թիմի կազմում Բեն Եդերը անցկացրեց 174 հանդիպում՝ դառնալով 71 գոլի և 22 գոլային փոխանցման հեղինակ։


=== Սևիլյա ===
2016 թվականի հուլիսի 30-ին Բեն Եդերը 5 տարվա պայմանագիր կնքեց Սևիլյայի հետ։ Իր դեբյուտը ակումբի կազմում նշեց օգոստոսի 14-ին՝ փոխարինելով Լուսիանո Վիետոյին Իսպանիայի սուպերգավաթի Բարսելոնայի դեմ խաղում։ Առաջին հանդիպումը Լա Լիգայում անցկացրեց օգոստոսի 20-ին՝ թիմի մեկնարկային կազմում խաղադաշտ դուրս գալով Էսպանյոլի դեմ խաղում և այս խաղում դառնալով գոլի հեղինակ։ Իր դեբյուտը եվրոպական առաջնություններում նշեց սեպտեմբերի 27-ին՝ Չեմպիոնների Լիգայի խմբային փուլի Օլիմպիկ Լիոնի դեմ խաղում և այս խաղում կրկին դառնալով գոլի հեղինակ։ Հոկտեմբերի 1-ին Բեն Եդերը դուբլ ձևակերպեց Ալավեսի դեմ խաղում՝ 2-1 հաշվով հաղթանակ պարգևելով իր թիմին։ Նոյեմբերի 30-ին ֆրանսիացին դուբլի հեղինակ դարձավ Իսպանիայի գավաթի Ֆորմենտերայի դեմ խաղում։ Ֆորմենտերայի դեմ պատասխան խաղում նա դարձավ 3 գոլի և գոլային փոխանցման հեղինակ։ 2017 թվականի հունվարի 7-ին Բեն Եդերը հեթ-տրիկ ձևակերպեց Ռեալ Սոսիեդադի դեմ խաղում՝ այս խաղում դառնալով նաև գոլային փոխանցման հեղինակ և օգնելով Սևիլյային հաղթել 4-0 հաշվով։ Իր առաջին մրցաշրջանում ֆրանսիացին անցկացրեց 42 հանդիպում՝ դառնալով 18 գոլի ու 6 գոլային փոխանցման հեղինակ և Լիոնել Մեսսիի հետ կիսելով Իսպանիայի գավաթի լավագույն ռմբարկուի կոչումը։
2017 թվականի սեպտեմբերի 26-ին Բեն Եդերը հեթ-տրիկ ձևակերպեց Չեմպիոնների Լիգայի խմբային փուլի Մարիբորի դեմ խաղում, իսկ հանդիպումն ավարտվեց 3-0 հաշվով։ Նոյեմբերի 21-ին՝ Լիվերպուլի դեմ խաղում 0-3 պարտվելուց հետո, Սևիլյան 3 գոլ խփեց և խաղն ավարտվեց 3-3 հաշվով, իսկ ֆրանսիացին հեղինակեց գոլերից 2-ը։ Խաղից հետո Բեն Եդերը Տվիտերում ծաղրեց Լիվերպուլին՝ հղում կատարելով 2005 թվականի Չեմպիոնների Լիգայի եզրափակչին։ 2018 թվականի մարտի 13-ին՝ Չեմպիոնների Լիգայի 1/8 եզրափակչի Մանչեսթեր Յունայթեդի դեմ երկրորդ խաղում նա փոխարինման մտավ հանդիպման 72-րդ րոպեին ու դարձավ 2 գոլի հեղինակ՝ օգնելով Սևիլյային հաղթել 2-1 հաշվով և 1958 թվականից հետո առաջին անգամ դուրս գալ առաջնության քառորդ եզրափակիչ։ Ապրիլի 14-ին Բեն Եդերը հեռացվեց խաղադաշտից Վիլյառեալի դեմ խաղում՝ կարմիր քարտ ստանալով ոչ սպորտային պահվածքի համար։ Մայիսի 12-ին նա գոլի և գոլային փոխանցման հեղինակ դարձավ Ռեալ Բետիսի դեմ խաղում։ Մայիսի 19-ին ֆրանսիացին խփեց Ալավեսի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2017-18 մրցաշրջանում Բեն Եդերը անցկացրեց 42 հանդիպում՝ դառնալով 22 գոլի և 5 գոլային փոխանցման հեղինակ։
2018 թվականի օգոստոսի 12-ին Բեն Եդերը փոխարինեց Գաբրիել Մերկադոյին Իսպանիայի սուպերգավաթի Բարսելոնայի դեմ խաղում և վրիպեց 11-մետրանոցից հանդիպման 90-րդ րոպեին, ինչի պատճառով Սևիլյան պարտվեց 2-1 հաշվով։ Սեպտեմբերի 23-ին ֆրանսիացին 3 գոլի և գոլային փոխանցման հեղինակ դարձավ Լևանտեի դեմ խաղում։ Դեկտեմբերի 13-ին նա դուբլ ձևակերպեց Եվրոպայի Լիգայի խմբային փուլի Կրասնոդարի դեմ խաղում։ Դեկտեմբերի 23-ին Բեն Եդերը գոլ խփեց Լեգանեսի դեմ հանդիպման վերջին րոպեին՝ փրկելով Սևիլյային պարտությունից։ 2019 թվականի փետրվարի 14-ին նա խփեց Եվրոպայի Լիգայի 1/16 եզրափակչի Լացիոյի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Մարտի 10-ին ֆրանսիացին հեթ-տրիկ ձևակերպեց Ռեալ Սոսիեդադի դեմ խաղում։ Մարտի 17-ին Բեն Եդերը գոլ խփեց Էսպանյոլի դեմ խաղում, իսկ հանդիպումն ավարտվեց 1-0 հաշվով։ Մայիսի 18-ին նա գոլի և գոլային փոխանցման հեղինակ դարձավ Ատլետիկ Բիլբաոյի դեմ խաղում։ Սևիլյայի կազմում Բեն Եդերը անցկացրեց 138 հանդիպում՝ դառնալով 70 գոլի և 22 գոլային փոխանցման հեղինակ։


=== Մոնակո ===
2019 թվականի օգոստոսի 14-ին Բեն Եդերը 5 տարվա պայմանագիր կնքեց Մոնակոյի հետ։ Ակումբը նրա համար վճարեց 40 միլիոն եվրո, և այս գործարքով Ռոնի Լոպեշը տեղափոխվեց հակառակ ուղղությամբ։


== Միջազգային կարիերա ==
Բեն Եդերը ներկայացրել է Ֆրանսիան ֆուտզալի հավաքականի և մինչև 21 տարեկանների հավաքականի կազմում։ Ֆրանսիայի ազգային հավաքական նա առաջին անգամ հրավիրվեց 2018 թվականի մարտի 15-ին Դիդիե Դեշամի կողմից՝ Կոլումբիայի և Ռուսաստանի դեմ ընկերական խաղերի համար։ Իր դեբյուտը ազգային հավաքականում նշեց մարտի 23-ին՝ փոխարինելով Օլիվիե Ժիրուին Կոլումբիայի դեմ խաղում։ Իր առաջին գոլը Ֆրանսիայի կազմում խփեց 2019 թվականի հունիսի 11-ին՝ Անդորրայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 22-ի դրությամբ


=== Միջազգային վիճակագրություն ===
2019 թվականի օգոստոսի 22-ի դրությամբ


=== Միջազգային գոլեր ===


== Ծանոթագրություններ ==


== Արտաքին հղումներ ==
Բեն Եդերի պաշտոնական Ֆեյսբուքի էջը
Բեն Եդերի պաշտոնական Տվիտերի էջը
Բեն Եդերի պաշտոնական Ինստագրամի էջը
Բեն Եդերը transfermarkt-ում
Բեն Եդերը soccerbase.com-ում
Բեն Եդերը WhoScored.com կայքում
Բեն Եդերը Մոնակոյի պաշտոնական կայքում
Բեն Եդերը Լիգա 1-ի պաշտոնական կայքում Archived 2019-11-22 at the Wayback Machine.
Բեն Եդերը ՈՒԵՖԱ-ի պաշտոնական կայքում
Բեն Եդերը Ֆրանսիայի ֆուտբոլի ֆեդերացիայի կայքում Archived 2018-03-27 at the Wayback Machine.